Document ID: 32012D0806

KOMISJONI RAKENDUSOTSUS,
17. detsember 2012,
millega muudetakse otsust 2007/767/EÜ, millega tehakse erand nõukogu otsuses 2001/822/EÜ sätestatud päritolureeglitest seoses teatavate Falklandi saartelt imporditavate kalatoodetega
(teatavaks tehtud numbri C(2012) 9408 all)
(2012/806/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 27. novembri 2001. aasta otsust 2001/822/EÜ ülemeremaade ja -territooriumide assotsieerimise kohta Euroopa Ühendusega (ülemeremaade ja -territooriumide assotsieerimise otsus), (1) eriti selle III lisa artiklit 37,
ning arvestades järgmist:
(1)
Komisjon võttis 15. novembril 2007. aastal vastu otsuse 2007/767/EÜ, millega tehakse erand mõiste „päritolustaatusega tooted” määratlusse võtmaks arvesse Falklandi saarte eriolukorda seoses CN-rubriiki 0303 kuuluvate eri liiki külmutatud kalade, CN-rubriiki 0304 kuuluvate eri liiki külmutatud kalafileede ning CN-rubriiki 0307 kuuluva külmutatud perekonna Loligo spp. kalmaari ja perekonna Illex spp. kalmaariga (2). Erandi kehtivus lõppes 30. novembril 2012.
(2)
12. oktoobril 2012 taotlesid Falklandi saared ajavahemikuks 1. detsembrist 2012 kuni uue ülemeremaade ja -territooriumide assotsieerimise otsuse vastuvõtmiseni uue erandi kehtestamist otsuse 2001/822/EÜ III lisas sätestatud päritolureeglitest. Kõnealune taotlus hõlmab 8 750 tonni CN-rubriiki 0303 kuuluvat külmutatud kala, 1 683 tonni CN-rubriiki 0304 kuuluvat külmutatud kalafileed, 29 400 tonni CN-rubriiki 0307 kuuluvat külmutatud perekonna Loligo spp. kalmaari ja 15 500 tonni CN-rubriiki 0307 kuuluvat külmutatud perekonna Illex spp. kalmaari.
(3)
Falklandi saared põhjendasid oma taotlust asjaoluga, et kohaliku tööjõu piiratus ja oskuste puudumine piiravad võimalust mehitada laevasid Falklandi saarte elanikega. Asjaolu, et ülemeremaadelt ja -territooriumidelt, ühendusest või AKV riikidest pärit meeskondadel ei ole kõiki vajalikke oskusi, tuleneb eelkõige Falklandi saarte erilisest geograafilisest asukohast.
(4)
CN-rubriikide 0303 ja 0304 alla kuuluvatele toodetele, CN-koodi 0307 49 35 alla kuuluvale perekonna Loligo spp. kalmaarile ja CN-koodi 0307 99 11 alla kuuluvale perekonna Illex spp. kalmaarile tuleks kehtestada erand otsuse 2001/822/EÜ III lisas sätestatud päritolureeglitest. Kõnesolev erand on põhjendatud vastavalt kõnealuse lisa artikli 37 lõikele 1, eelkõige seoses olemasoleva kohaliku majandusharu arenguga.
(5)
On vaja on tagada Falklandi saartelt liitu importimise jätkumine. Seepärast tuleks otsust 2007/767/EÜ pikendada alates 1. detsembrist 2012 kuni uue ülemeremaade ja -territooriumide assotsieerimise otsuse jõustumiseni, mille kavandatud jõustumine on 1. jaanuaril 2014.
(6)
Seega tuleks otsust 2007/767/EÜ vastavalt muuta.
(7)
Käesoleva otsusega ettenähtud meetmed on kooskõlas tolliseadustiku komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2007/767/EÜ muudetakse järgmiselt.
1)
Artikli 2 esimene lõik asendatakse järgmisega:
„Artiklis 1 sätestatud erand kehtib kala suhtes, mille on merest püüdnud püügi- ja töötlemislaevad, ning käesoleva otsuse lisas sätestatud aastaste koguste suhtes, mis on imporditud ühendusse Falklandi saartelt ajavahemikus 1. detsembrist 2007 kuni 31. detsembrini 2013.”
2)
Artikkel 6 asendatakse järgmisega:
„Artikkel 6
Käesolevat otsust kohaldatakse 1. detsembrist 2007 kuni 31. detsembrini 2013.”
3)
Lisa asendatakse käesoleva otsuse lisas esitatud tekstiga.
Artikkel 2
Käesolev otsus on adresseeritud liikmesriikidele.
Brüssel, 17. detsember 2012

Labels: 17
3
6
18
15